Document ID: 32007D0746

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Νοεμβρίου 2007
για την τροποποίηση της απόφασης 2007/554/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2007) 5533]
(Κείμενο που παρουσιάζει ενδιαφέρον για τον ΕΟΧ)
(2007/746/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1) και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (3), και ιδίως το άρθρο 60 παράγραφος 2 και το άρθρο 62 παράγραφοι 1 και 3,
Εκτιμώντας τα ακόλουθα:
(1)
Μετά την πρόσφατη εμφάνιση εστιών αφθώδους πυρετού στη Μεγάλη Βρετανία εκδόθηκε η απόφαση 2007/554/ΕΚ της Επιτροπής, της 9ης Αυγούστου 2007, σχετικά με τη λήψη ορισμένων μέτρων προστασίας από τον αφθώδη πυρετό στο Ηνωμένο Βασίλειο (4) με σκοπό να ενισχυθούν τα μέτρα καταπολέμησης του αφθώδους πυρετού τα οποία έλαβε το Ηνωμένο Βασίλειο στο πλαίσιο της οδηγίας 2003/85/ΕΚ του Συμβουλίου.
(2)
Με την απόφαση 2007/554/ΕΚ θεσπίζονται κανόνες που διέπουν την αποστολή, από περιοχές υψηλού κινδύνου της Μεγάλης Βρετανίας, που αναγράφονται στο παράρτημα Ι, και από περιοχές χαμηλού κινδύνου της Μεγάλης Βρετανίας, που αναγράφονται στο παράρτημα ΙΙ της εν λόγω απόφασης («περιοχές στις οποίες επιβλήθηκαν περιορισμοί»), προϊόντων που θεωρούνται ασφαλή και τα οποία είτε παρήχθησαν, πριν από την επιβολή των περιορισμών στο Ηνωμένο Βασίλειο, από πρώτες ύλες που προέρχονταν από περιοχές εκτός των περιοχών στις οποίες επιβλήθηκαν αυτοί οι περιορισμοί, είτε είχαν υποστεί επεξεργασία που αποδείχθηκε αποτελεσματική για την αδρανοποίηση πιθανού ιού του αφθώδους πυρετού.
(3)
Με την έκδοση της απόφασης 2007/554/ΕΚ, όπως τροποποιήθηκε με την απόφαση 2007/664/ΕΚ, η Επιτροπή θέσπισε κανόνες για την αποστολή ορισμένων κατηγοριών κρεάτων από ορισμένες περιοχές του παραρτήματος ΙΙΙ της απόφασης 2007/554/ΕΚ, όπως τροποποιήθηκε, στις οποίες δεν είχαν εκδηλωθεί εστίες αφθώδους πυρετού για διάστημα τουλάχιστον ενενήντα ημερών πριν απο τη σφαγή και οι οποίες πληρούσαν ορισμένες ειδικές προϋποθέσεις.
(4)
Με βάση την εξέλιξη της κατάστασης της υγείας των ζώων στο Ηνωμένο Βασίλειο, η απόφαση 2007/554/ΕΚ τροποποιήθηκε με την απόφαση 2007/709/ΕΚ και το παράρτημα ΙΙΙ της απόφασης 2007/554/ΕΚ αντικαταστάθηκε, ώστε να διευρυνθεί η περιοχή από την οποία επιτρέπονται οι εξαγωγές νωπού κρέατος· η δε ημερομηνία εφαρμογής της εν λόγω απόφασης παρατάθηκε έως τις 15 Δεκεμβρίου 2007.
(5)
Το Ηνωμένο Βασίλειο έχει καθορίσει πλέον μια περιοχή κινδύνου για τον αφθώδη πυρετό ακτίνας περίπου 150 km γύρω από την πρώτη εστία, περιοχή στην οποία εφαρμόζεται εντατική επιτήρηση ώστε να ελέγχεται η απουσία μόλυνσης από τον ιό του αφθώδους πυρετού στο συγκεκριμένο κράτος μέλος. Δεν περιλαμβάνει περιοχές που περιλαμβάνονται σήμερα στο παράρτημα ΙΙΙ της απόφασης 2007/554/ΕΚ. Η προαναφερόμενη περιοχή ακτίνας 150 km θα πρέπει να αναγραφεί ως περιοχή υψηλού κινδύνου στο παράρτημα Ι της εν λόγω απόφασης κατ' εφαρμογή της περιφερειοποίησης σύμφωνα με την οποία οι περιοχές που αναγράφονται στο παράρτημα ΙΙ καθορίζονται ως διαφορετικές περιοχές από την περιοχή «Μεγάλη Βρετανία».
(6)
Απαιτείται να τροποποιηθούν οι κατάλογοι των περιοχών στις οποίες επιβλήθηκαν περιορισμοί στα παραρτήματα Ι και ΙΙ της απόφασης 2007/554/ΕΚ, ώστε να επιτραπεί η αποστολή προϊόντων ζωικής καταγωγής, όπως το κρέας, τα προϊόντα κρέατος, το γάλα, τα γαλακτοκομικά και άλλα ζωικά προϊόντα, από αυτές τις περιλαμβανόμενες στο παράρτημα ΙΙ περιοχές και να διατηρηθεί, ταυτόχρονα, υψηλό επίπεδο προστασίας σε σχέση με την απαγόρευση αποστολής ζώντων ζώων και του σπέρματος, των ωαρίων και των εμβρύων τους από ολόκληρη τη Μεγάλη Βρετανία, συμπεριλαμβανομένων των περιοχών που αναγράφονται τόσο στο παράρτημα Ι όσο και στο παράρτημα ΙΙ.
(7)
Για λόγους σαφήνειας και συνεκτικότητας, είναι σκόπιμη η διόρθωση μικρών παραλείψεων όσον αφορά τα έμβρυα στο άρθρο 6 και η ακριβέστερη διατύπωση του άρθρου 7 όσον αφορά τα φαρμακευτικά προϊόντα.
(8)
Μετά την ολοκλήρωση με ικανοποιητικά αποτελέσματα της κλινικής και ορολογικής επιτήρησης που διενεργήθηκε στη ζώνη επιτήρησης για την επιβεβαίωση της απουσίας μόλυνσης από τον ιό του αφθώδους πυρετού, το Ηνωμένο Βασίλειο προχώρησε στην άρση των μέτρων που εφαρμόζονταν στη ζώνη επιτήρησης γύρω από τις επιβεβαιωμένες εστίες στις 5 Νοεμβρίου 2007, σύμφωνα με το άρθρο 44 της οδηγίας 2003/85/ΕΚ.
(9)
Το άρθρο 60 της οδηγίας 2003/85/ΕΚ προβλέπει ότι ένα κράτος μέλος μπορεί να ανακτήσει το προηγούμενο καθεστώς του απαλλαγμένου από κάθε μορφής προσβολή από αφθώδη πυρετό, εφόσον έχει ολοκληρωθεί η εφαρμογή ορισμένων μέτρων που προβλέπονται στην εν λόγω οδηγία και έχουν παρέλθει τουλάχιστον τρεις μήνες από την τελευταία καταγεγραμμένη εστία της εν λόγω νόσου και έχει επιβεβαιωθεί η απουσία μόλυνσης σύμφωνα με τις διατάξεις της προαναφερόμενης οδηγίας.
(10)
Ταυτοχρόνως, το άρθρο 62 της οδηγίας παρέχει τη δυνατότητα τροποποίησης των μέτρων που απαιτούνται για την αποκατάσταση του καθεστώτος του απαλλαγμένου από κάθε μορφής προσβολή από αφθώδη πυρετό και διατήρησης μόνο των περιορισμών στις μετακινήσεις ζώντων ζώων. Επομένως, είναι σκόπιμο να εξακολουθήσουν να εφαρμόζονται εκείνες οι διατάξεις της απόφασης 2007/554/ΕΚ που συνδέονται με τις μετακινήσεις ζώντων ζώων, του σπέρματος, των ωαρίων και των εμβρύων τους ωσότου εκπληρωθούν οι σχετικές προϋποθέσεις του άρθρου 60 της οδηγίας 2003/85/ΕΚ.
(11)
Η χρονική περίοδος εφαρμογής της απόφασης 2007/554/ΕΚ θα πρέπει επομένως να παραταθεί έως τις 31 Δεκεμβρίου 2007, τρεις μήνες μετά την ολοκλήρωση του προκαταρκτικού καθαρισμού και απολύμανσης ύστερα από την τελευταία καταγεγραμμένη εστία στις 30 Σεπτεμβρίου 2007. Ταυτοχρόνως, θα πρέπει να ισχύσουν διατάξεις που να περιορίζουν την εφαρμογή ορισμένων περιορισμών σε προϊόντα ζωικής προέλευσης έως τις 15 Δεκεμβρίου 2007, όπως προβλεπόταν προηγουμένως.
(12)
Ως εκ τούτου, η απόφαση 2007/554/ΕΚ πρέπει να τροποποιηθεί ανάλογα.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2007/554/τροποποιείται ως εξής:
1.
Στο άρθρο 1 προστίθενται οι ακόλουθες παράγραφοι 8, 9 και 10:
«8. Κατά παρέκκλιση από την παράγραφο 2, οι αρμόδιες αρχές του Ηνωμένου Βασιλείου μπορούν να επιτρέψουν τη μεταφορά ζώντων ζώων που ανήκουν στα είδη των βοοειδών, των αιγοπροβάτων, των χοίρων και άλλων δίχηλων ζώων από εκμεταλλεύσεις που βρίσκονται σε περιοχές του παραρτήματος ΙΙ σε σφαγεία που βρίσκονται σε περιοχές του παραρτήματος Ι.
9. Κατά παρέκκλιση από την παράγραφο 2, οι αρμόδιες αρχές του Ηνωμένου Βασιλείου μπορούν να επιτρέψουν τη μεταφορά ζώντων ζώων που ανήκουν στα είδη των βοοειδών, των αιγοπροβάτων, των χοίρων και άλλων δίχηλων ζώων από εκμεταλλεύσεις που βρίσκονται σε περιοχές του παραρτήματος Ι απευθείας ή μέσω ενός μόνον κέντρου συγκέντρωσης και υπό επίσημο έλεγχο σε καθορισμένα σφαγεία που βρίσκονται σε περιοχές του παραρτήματος ΙΙ.
10. Κατά παρέκκλιση από την παράγραφο 2, οι αρμόδιες αρχές του Ηνωμένου Βασιλείου μπορούν να επιτρέψουν τη μεταφορά ζώντων ζώων που ανήκουν στα είδη των βοοειδών, των αιγοπροβάτων, των χοίρων και άλλων δίχηλων ζώων από εκμεταλλεύσεις που βρίσκονται σε περιοχές του παραρτήματος Ι απευθείας και υπό επίσημο έλεγχο σε καθορισμένα σφαγεία που βρίσκονται σε περιοχές του παραρτήματος ΙΙ, χωρίς να έλθουν σε επαφή με ζώα κατώτερης υγειονομικής κατάστασης, με τους ακόλουθους όρους:
α)
τα ζώα δεν παρουσιάζουν κλινικά συμπτώματα αφθώδους πυρετού κατά την επιθεώρηση αμέσως πριν από τη φόρτωση και είτε
i)
υποβλήθηκαν με αρνητικό αποτέλεσμα σε δοκιμασία αντισωμάτων κατά του ιού της νόσου του αφθώδους πυρετού, που διεξάχθηκε σε δείγμα αίματος το οποίο είχε ληφθεί 10 ημέρες πριν από την ημερομηνία μεταφοράς· ή
ii)
προέρχονται από εκμετάλλευση που υποβλήθηκε σε ορολογική εξέταση με βάση δειγματοληπτικό πρωτόκολλο κατάλληλο να ανιχνεύει επιπολασμό 5 % της νόσου του αφθώδους πυρετού με ελάχιστο ποσοστό εμπιστοσύνης 95 % και το αποτέλεσμα της εξέτασης ήταν αρνητικό· ή
iii)
προέρχονται από εκμετάλλευση που βρίσκεται σε περιοχή του παραρτήματος ΙΙΙ και πληρούν τις ακόλουθες προϋποθέσεις:
-
τα ζώα είχαν εκτραφεί για διάστημα τουλάχιστον 90 ημερών ή από τη γέννησή τους, εάν είναι μικρότερα των 90 ημερών, σε εγκαταστάσεις που βρίσκονται στις περιοχές που αναφέρονται στις στήλες 1, 2 και 3 του παραρτήματος ΙΙΙ, εγκαταστάσεις στις οποίες δεν εκδηλώθηκε εστία αφθώδους πυρετού τουλάχιστον κατά την εν λόγω περίοδο·
-
κατά τις 21 ημέρες που προηγούνται της ημερομηνίας μεταφοράς, τα ζώα παρέμειναν υπό την επίβλεψη των αρμόδιων κτηνιατρικών αρχών σε μία και μόνη εκμετάλλευση που βρίσκεται στο κέντρο ενός κύκλου ακτίνας τουλάχιστον 10 km, μέσα στον οποίο δεν εκδηλώθηκε εστία αφθώδους πυρετού τουλάχιστον επί 30 ημέρες πριν από την ημερομηνία φόρτωσης·
-
κατά τις 21 ημέρες που προηγούνται της ημερομηνίας φόρτωσης, δεν έχουν εισέλθει στην εκμετάλλευση που αναφέρεται στη δεύτερη περίπτωση ζώα ευπαθών ειδών στον αφθώδη πυρετό, με εξαίρεση την περίπτωση χοίρων που προέρχονται από προμηθεύτρια εκμετάλλευση η οποία πληροί τις προϋποθέσεις της δεύτερης περίπτωσης, οπότε η περίοδος των 21 ημερών μπορεί να μειωθεί στις 7 ημέρες·
iv)
είναι ζώντες χοίροι, που μετακινούνται στο πλαίσιο πυραμιδοειδούς δομής αναπαραγωγής από εκμεταλλεύσεις εγκεκριμένες από την αρμόδια αρχή για τους σκοπούς της παρούσας απόφασης οι οποίες βρίσκονται στο κέντρο ενός κύκλου ακτίνας τουλάχιστον 10 km, μέσα στον οποίο δεν έχουν εκδηλωθεί εστίες αφθώδους πυρετού, κατά τη διάρκεια τουλάχιστον των τελευταίων 30 ημερών πριν από την ημερομηνία φόρτωσης.»
2.
Το άρθρο 2 αντικαθίσταται από το ακόλουθο κείμενο:
«Άρθρο 2
Κρέατα
1. Για τους σκοπούς του παρόντος άρθρου, ως «κρέατα» νοούνται το “νωπό κρέας”, ο “κιμάς”, το “μηχανικώς διαχωρισμένο κρέας” και τα “παρασκευάσματα κρέατος”, όπως ορίζονται στα σημεία 1.10, 1.13, 1.14 και 1.15 του παραρτήματος I του κανονισμού (ΕΚ) αριθ. 853/2004.
2. Το Ηνωμένο Βασίλειο δεν αποστέλλει κρέατα βοοειδών, αιγοπροβάτων, χοίρων και άλλων δίχηλων ζώων που προέρχονται ή έχουν ληφθεί από ζώα που κατάγονται από τις περιοχές που αναφέρονται στο παράρτημα Ι.
3. Τα κρέατα που δεν είναι επιλέξιμα για αποστολή από το Ηνωμένο Βασίλειο, σύμφωνα με την παρούσα απόφαση, φέρουν σήμανση σύμφωνα με το άρθρο 4 παράγραφος 1 σημείο ii) της οδηγίας 2002/99/ΕΚ ή σύμφωνα με την απόφαση 2001/304/ΕΚ.
4. Η απαγόρευση που προβλέπεται στην παράγραφο 2 δεν ισχύει για τα κρέατα που φέρουν το σήμα καταλληλότητας σύμφωνα με το κεφάλαιο ΙΙΙ του τμήματος Ι του παραρτήματος Ι του κανονισμού (ΕΚ) αριθ. 854/2004/ΕΚ, με τον όρο ότι:
α)
το κρέας έχει ταυτοποιηθεί σαφώς και έχει μεταφερθεί και αποθηκευθεί, από την ημερομηνία παραγωγής, χωριστά από το κρέας το οποίο, σύμφωνα με την παρούσα απόφαση, δεν είναι επιλέξιμο για αποστολή εκτός των περιοχών που αναφέρονται στο παράρτημα Ι,
β)
το κρέας πληροί μία από τις ακόλουθες προϋποθέσεις:
i)
έχει παραχθεί πριν από τις 15 Ιουλίου 2007· ή
ii)
προέρχεται από ζώα τα οποία είχαν εκτραφεί για διάστημα τουλάχιστον 90 ημερών πριν από την ημερομηνία σφαγής, ή από τη γέννησή τους, αν ήταν μικρότερα των 90 ημερών, και η σφαγή τους έγινε εκτός των περιοχών που αναφέρονται στα παραρτήματα Ι και ΙΙ· ή προέρχεται από είδη άγριων θηραμάτων ευπαθή στον αφθώδη πυρετό (“άγρια θηράματα”) που θανατώθηκαν εκτός των περιοχών αυτών· ή
iii)
πληροί τις προϋποθέσεις των στοιχείων γ), δ) και ε) και της παραγράφου 6·
γ)
το κρέας προέρχεται από οικόσιτα οπληφόρα ή από είδη εκτρεφόμενων θηραμάτων ευπαθή στον αφθώδη πυρετό (“εκτρεφόμενα θηράματα”), όπως αναφέρεται για την αντίστοιχη κατηγορία κρέατος σε μια από τις κατάλληλες στήλες 4 έως 7 του παραρτήματος ΙΙΙ, και πληροί τις ακόλουθες προϋποθέσεις:
i)
τα ζώα είχαν εκτραφεί για διάστημα τουλάχιστον 90 ημερών πριν από την ημερομηνία σφαγής ή από τη γέννησή τους, εάν ήταν μικρότερα των 90 ημερών, σε εγκαταστάσεις που βρίσκονται στις περιοχές που αναφέρονται στις στήλες 1, 2 και 3 του παραρτήματος ΙΙΙ, στις οποίες δεν εκδηλώθηκε εστία αφθώδους πυρετού τουλάχιστον κατά την εν λόγω περίοδο·
ii)
κατά τις 21 ημέρες που προηγούνται της ημερομηνίας μεταφοράς στο σφαγείο ή, στην περίπτωση εκτρεφόμενων θηραμάτων, της ημερομηνίας σφαγής στο αγρόκτημα, τα ζώα παρέμειναν υπό την επίβλεψη των αρμόδιων κτηνιατρικών αρχών σε μία και μόνη εκμετάλλευση που βρίσκεται στο κέντρο ενός κύκλου ακτίνας τουλάχιστον 10 km, μέσα στον οποίο δεν εκδηλώθηκε εστία αφθώδους πυρετού τουλάχιστον επί 30 ημέρες πριν από την ημερομηνία φόρτωσης·
iii)
κατά τις 21 ημέρες που προηγούνται της ημερομηνίας φόρτωσης ή της ημερομηνίας σφαγής στο αγρόκτημα, δεν έχουν εισέλθει στην εκμετάλλευση που αναφέρεται στο σημείο ii) ζώα ευπαθών ειδών στον αφθώδη πυρετό, με εξαίρεση την περίπτωση χοίρων που προέρχονται από προμηθεύτρια εκμετάλλευση η οποία πληροί τις προϋποθέσεις του σημείου ii), οπότε η περίοδος των 21 ημερών μπορεί να μειωθεί στις 7 ημέρες·
Ωστόσο, η αρμόδια αρχή μπορεί να εγκρίνει την είσοδο στην εκμετάλλευση που αναφέρεται στο σημείο ii) ζώων των ειδών που είναι ευπαθή στον αφθώδη πυρετό, που πληρούν τις προϋποθέσεις που καθορίζονται στα σημεία i) και ii) και τα οποία
-
προέρχονται από εκμετάλλευση στην οποία κανένα ζώο των ευπαθών στον αφθώδη πυρετό ειδών δεν εισήλθε τις τελευταίες 21 ημέρες πριν από την ημερομηνία φόρτωσης στην εκμετάλλευση που αναφέρεται στο σημείο ii), εκτός από την περίπτωση χοίρων που προέρχονται από προμηθεύτρια εκμετάλλευση, περίπτωση στην οποία η περίοδος των 21 ημερών μπορεί να μειωθεί στις 7 ημέρες· ή
-
υποβλήθηκαν σε δοκιμασία αντισωμάτων κατά της νόσου του αφθώδους πυρετού, δοκιμασία που διεξήχθη σε δείγμα αίματος που είχε ληφθεί το πολύ 10 ημέρες πριν από την ημερομηνία μεταφοράς στην εκμετάλλευση που αναφέρεται στο σημείο ii) και το αποτέλεσμα της δοκιμασίας ήταν αρνητικό· ή
-
προέρχονται από εκμετάλλευση που υποβλήθηκε σε ορολογική εξέταση με βάση δειγματοληπτικό πρωτόκολλο κατάλληλο να ανιχνεύει επιπολασμό 5 % της νόσου του αφθώδους πυρετού με ελάχιστο ποσοστό εμπιστοσύνης 95 % και το αποτέλεσμα της εξέτασης ήταν αρνητικό·
iv)
τα ζώα ή, στην περίπτωση εκτρεφόμενων θηραμάτων που έχουν σφαγεί στο αγρόκτημα, τα σφάγια έχουν μεταφερθεί απευθείας στο καθορισμένο σφαγείο υπό επίσημο έλεγχο, με μεταφορικά μέσα που είχαν υποβληθεί σε καθαρισμό και απολύμανση πριν από τη φόρτωση από την εκμετάλλευση που αναφέρεται στο σημείο ii)·
v)
τα ζώα έχουν σφαγεί εντός διαστήματος μικρότερου των 24 ωρών από την άφιξη στο σφαγείο, χωριστά από ζώα των οποίων το κρέας δεν πληροί τις προϋποθέσεις για αποστολή από τις περιοχές που αναφέρονται στο παράρτημα Ι·
δ)
το κρέας, αν σημειώνεται με θετική ένδειξη στη στήλη 8 του παραρτήματος ΙΙΙ, προήλθε από άγρια θηράματα που θανατώθηκαν σε περιοχές στις οποίες δεν είχε εκδηλωθεί εστία αφθώδους πυρετού για τουλάχιστον 90 ημέρες πριν από την ημερομηνία της θανάτωσης και σε απόσταση τουλάχιστον 20 km από περιοχές που δεν προσδιορίζονται στις στήλες 1, 2 και 3 του παραρτήματος ΙΙΙ·
ε)
το κρέας που αναφέρεται στα στοιχεία γ) και δ) πρέπει επιπροσθέτως να πληροί τις ακόλουθες προϋποθέσεις:
i)
η αποστολή αυτού του κρέατος πρέπει να επιτρέπεται από τις αρμόδιες κτηνιατρικές αρχές του Ηνωμένου Βασιλείου μόνο εάν τα ζώα που αναφέρονται στο στοιχείο γ) σημείο iv) έχουν μεταφερθεί στο σφαγείο χωρίς να έχουν έλθει σε επαφή με εκμεταλλεύσεις οι οποίες βρίσκονται σε περιοχές που δεν προσδιορίζονται στις στήλες 1, 2 και 3 του παραρτήματος ΙΙΙ·
ii)
το κρέας πρέπει ανά πάσα στιγμή να μπορεί να ταυτοποιηθεί σαφώς και να αποτελεί αντικείμενο χειρισμών, να μεταφέρεται και να αποθηκεύεται χωριστά από το κρέας το οποίο δεν πληροί τις προϋποθέσεις για αποστολή από τις περιοχές που αναφέρονται στο παράρτημα Ι·
iii)
κατά την επιθεώρηση μετά τη σφαγή από τον επίσημο κτηνίατρο στο σφαγείο αποστολής ή, στην περίπτωση σφαγής εκτρεφόμενου θηράματος στο αγρόκτημα, στην εκμετάλλευση που αναφέρεται στο στοιχείο γ) σημείο ii) ή, στην περίπτωση άγριου θηράματος, στην εγκατάσταση χειρισμού θηραμάτων, δεν διαπιστώθηκαν κλινικά συμπτώματα ή μεταθανάτιες ενδείξεις αφθώδους πυρετού·
iv)
το κρέας παρέμεινε στο σφαγείο, στην εκμετάλλευση ή στην εγκατάσταση που αναφέρεται στο στοιχείο ε) σημείο iii) επί τουλάχιστον 24 ώρες ύστερα από την επιθεώρηση μετά τη σφαγή των ζώων που αναφέρονται στα στοιχεία γ) και δ)·
v)
κάθε περαιτέρω παρασκευή κρέατος για αποστολή εκτός της περιοχής που αναφέρεται στο παράρτημα 1 αναστέλλεται:
-
στην περίπτωση διάγνωσης αφθώδους πυρετού στο σφαγείο, στην εκμετάλλευση ή στην εγκατάσταση που αναφέρεται στο στοιχείο ε) σημείο iii), έως τη σφαγή όλων των παρόντων ζώων και την ολοκλήρωση της απομάκρυνσης όλων των κρεάτων και των νεκρών ζώων και εφόσον έχουν παρέλθει τουλάχιστον 24 ώρες από την ολοκλήρωση του ολικού καθαρισμού και της απολύμανσης αυτών των εγκαταστάσεων και εκμεταλλεύσεων υπό τον έλεγχο επίσημου κτηνιάτρου, και
-
σε περίπτωση σφαγής, στην ίδια εγκατάσταση, ζώων ευπαθών στον αφθώδη πυρετό, τα οποία προέρχονται από εκμεταλλεύσεις που βρίσκονται σε περιοχές του παραρτήματος Ι που δεν πληρούν τις προϋποθέσεις που καθορίζονται στο σημείο 4 στοιχεία γ) ή δ), ωσότου ολοκληρωθούν η σφαγή όλων αυτών των ζώων και ο καθαρισμός και η απολύμανση του σφαγείου, της εκμετάλλευσης ή της εγκατάστασης υπό τον έλεγχο επίσημου κτηνιάτρου·
vi)
οι κεντρικές κτηνιατρικές αρχές κοινοποιούν στα υπόλοιπα κράτη μέλη και στην Επιτροπή κατάλογο των εν λόγω σφαγείων, εκμεταλλεύσεων και εγκαταστάσεων που έχουν εγκριθεί για τους σκοπούς της εφαρμογής των διατάξεων των στοιχείων γ), δ) και ε).
5. Η τήρηση των προϋποθέσεων που προβλέπονται στις παραγράφους 3 και 4 ελέγχεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών.
6. Η απαγόρευση που προβλέπεται στην παράγραφο 2 του παρόντος άρθρου δεν ισχύει για τα νωπά κρέατα που λαμβάνονται από βοοειδή, αιγοπρόβατα και χοίρους και άλλα δίχηλα ζώα που έχουν εκτραφεί εκτός των περιοχών του παραρτήματος Ι και έχουν μεταφερθεί, κατά παρέκκλιση από το άρθρο 1 παράγραφοι 2 και 3, απευθείας και υπό επίσημο έλεγχο, χωρίς να έλθουν σε επαφή με εκμεταλλεύσεις που βρίσκονται σε περιοχές του παραρτήματος Ι, σε σφαγείο που βρίσκεται σε περιοχή του παραρτήματος Ι, προς άμεση σφαγή, υπό τον όρο ότι τα εν λόγω νωπά κρέατα πληρούν τις ακόλουθες προϋποθέσεις:
α)
όλα τα νωπά αυτά κρέατα φέρουν το σήμα καταλληλότητας σύμφωνα με το κεφάλαιο ΙΙΙ του τμήματος Ι του παραρτήματος Ι του κανονισμού (ΕΚ) αριθ. 854/2004/ΕΚ·
β)
το σφαγείο
i)
λειτουργεί υπό αυστηρό κτηνιατρικό έλεγχο·
ii)
αναστέλλει οποιαδήποτε περαιτέρω παρασκευή κρέατος για αποστολή εκτός των περιοχών του παραρτήματος Ι σε περίπτωση σφαγής, στο ίδιο σφαγείο, ζώων ευπαθών στον αφθώδη πυρετό, τα οποία προέρχονται από εκμεταλλεύσεις που βρίσκονται σε περιοχές του παραρτήματος Ι, ωσότου ολοκληρωθούν, υπό τον έλεγχο επίσημου κτηνιάτρου, η σφαγή όλων αυτών των ζώων καθώς και ο καθαρισμός και η απολύμανση της εγκατάστασης·
γ)
τα νωπά κρέατα ταυτοποιούνται σαφώς και μεταφέρονται και αποθηκεύονται χωριστά από τα κρέατα που δεν είναι επιλέξιμα για αποστολή εκτός του Ηνωμένου Βασιλείου.
Η τήρηση των προϋποθέσεων που προβλέπονται στο σημείο i) ελέγχεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών.
Οι κεντρικές κτηνιατρικές αρχές διαβιβάζουν στην Επιτροπή και στα υπόλοιπα κράτη μέλη κατάλογο των εγκαταστάσεων τις οποίες ενέκριναν για την εφαρμογή των διατάξεων της παρούσας παραγράφου.
7. Η απαγόρευση που προβλέπεται στην παράγραφο 2 δεν ισχύει για τα νωπά κρέατα που έχουν ληφθεί από εργαστήρια τεμαχισμού που βρίσκονται στις περιοχές του παραρτήματος Ι, υπό τους ακόλουθους όρους:
α)
μόνο τα νωπά κρέατα που περιγράφονται στην παράγραφο 4 στοιχείο β) και στην παράγραφο 6 υφίστανται επεξεργασία στο εν λόγω εργαστήριο τεμαχισμού, την ίδια ημέρα. Μετά την επεξεργασία των κρεάτων που δεν πληρούν τις απαιτήσεις αυτές πραγματοποιείται καθαρισμός και απολύμανση·
β)
όλα τα κρέατα φέρουν το σήμα καταλληλότητας σύμφωνα με το κεφάλαιο ΙΙΙ του τμήματος Ι του παραρτήματος Ι του κανονισμού (ΕΚ) αριθ. 854/2004/ΕΚ·
γ)
το εργαστήριο τεμαχισμού λειτουργεί υπό αυστηρό κτηνιατρικό έλεγχο·
δ)
τα νωπά κρέατα ταυτοποιούνται σαφώς και μεταφέρονται και αποθηκεύονται χωριστά από τα κρέατα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι.
Η τήρηση των προϋποθέσεων που προβλέπονται στο πρώτο εδάφιο ελέγχεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών.
Οι κεντρικές κτηνιατρικές αρχές διαβιβάζουν στα υπόλοιπα κράτη μέλη και στην Επιτροπή κατάλογο των εγκαταστάσεων τις οποίες ενέκριναν για την εφαρμογή των διατάξεων της παρούσας παραγράφου.
8. Το κρέας που αποστέλλεται από το Ηνωμένο Βασίλειο σε άλλα κράτη μέλη συνοδεύεται από επίσημο πιστοποιητικό που φέρει την ακόλουθη ένδειξη:
“Κρέας που πληροί τις διατάξεις της απόφασης 2007/554/ΕΚ της Επιτροπής, της 9ης Αυγούστου 2007, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο”.»
3.
Στο άρθρο 3, η παράγραφος 2 αντικαθίσταται από το ακόλουθο κείμενο:
«2. Η απαγόρευση που προβλέπεται στην παράγραφο 1 δεν ισχύει για τα προϊόντα κρέατος που φέρουν το σήμα καταλληλότητας σύμφωνα με το κεφάλαιο ΙΙΙ του τμήματος Ι του παραρτήματος Ι του κανονισμού (ΕΚ) αριθ. 854/2004, με τον όρο ότι:
α)
έχουν ταυτοποιηθεί σαφώς και έχουν μεταφερθεί και αποθηκευτεί, από την ημερομηνία παραγωγής, χωριστά από τα προϊόντα κρέατος τα οποία, σύμφωνα με την παρούσα απόφαση, δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·
β)
πληρούν μία από τις ακόλουθες προϋποθέσεις:
i)
έχουν παραχθεί από κρέατα που περιγράφονται στο άρθρο 2 παράγραφος 4 στοιχείο β) και παράγραφος 6, ή
ii)
έχουν υποστεί τουλάχιστον μία από τις σχετικές επεξεργασίες που ορίζονται για τον αφθώδη πυρετό στο μέρος 1 του παραρτήματος ΙΙΙ της οδηγίας 2002/99/ΕΚ.
Η τήρηση των προϋποθέσεων που προβλέπονται στο πρώτο εδάφιο ελέγχεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών.
Οι κεντρικές κτηνιατρικές αρχές κοινοποιούν στα υπόλοιπα κράτη μέλη και στην Επιτροπή κατάλογο των εγκαταστάσεων τις οποίες ενέκριναν για την εφαρμογή των διατάξεων της παρούσας παραγράφου.»
4.
Στο άρθρο 6, η παράγραφος 2 αντικαθίσταται από το ακόλουθο κείμενο:
«2. Οι απαγορεύσεις της παραγράφου 1 δεν ισχύουν για:
α)
σπέρμα, ωάρια και έμβρυα που παρήχθησαν πριν από τις 15 Ιουλίου 2007·
β)
κατεψυγμένο σπέρμα και κατεψυγμένα έμβρυα βοειδών, κατεψυγμένο σπέρμα χοίρων και κατεψυγμένο σπέρμα και κατεψυγμένα έμβρυα αιγοπροβάτων που εισήχθησαν στο Ηνωμένο Βασίλειο σύμφωνα με τους όρους των οδηγιών 88/407/ΕΟΚ, 89/556/ΕΟΚ, 90/429/ΕΟΚ ή 92/65/ΕΟΚ αντιστοίχως και τα οποία μετά την είσοδό τους στο Ηνωμένο Βασίλειο αποθηκεύτηκαν και μεταφέρθηκαν χωριστά από σπέρμα, ωάρια και έμβρυα που δεν πληρούσαν τις προϋποθέσεις αποστολής σύμφωνα με την παράγραφο 1·
γ)
κατεψυγμένο σπέρμα και κατεψυγμένα έμβρυα που προέρχονται από βοοειδή, χοίρους και αιγοπρόβατα που είχαν παραμείνει για διάστημα τουλάχιστον 90 ημερών πριν από τη συλλογή και κατά τη συλλογή μέσα στις περιοχές του παραρτήματος ΙΙ ή μετακινήθηκαν προς τις περιοχές του παραρτήματος ΙΙ από περιοχές εκτός του παραρτήματος Ι κατά το διάστημα των 90 ημερών που προηγήθηκε της ημερομηνίας συλλογής και τα οποία:
i)
αποθηκεύτηκαν σύμφωνα με τους εγκεκριμένους όρους για διάστημα τουλάχιστον 30 ημερών πριν από την ημερομηνία αποστολής· και
ii)
έχουν συλλεγεί από ζώα-δότες που παρέμειναν σε κέντρα ή σε εκμεταλλεύσεις τα οποία:
-
ήταν απαλλαγμένα από τον αφθώδη πυρετό για διάστημα τουλάχιστον 90 ημερών πριν από την ημερομηνία συλλογής του σπέρματος ή των εμβρύων και τουλάχιστον 30 ημερών μετά την ημερομηνία συλλογής· και
-
βρίσκονται στον κέντρο ενός κύκλου ακτίνας 10 km μέσα στον οποίο δεν εκδηλώθηκε κρούσμα αφθώδους πυρετού για διάστημα τουλάχιστον 30 ημερών πριν από την ημερομηνία της συλλογής.
Πριν από την αποστολή του σπέρματος ή των εμβρύων που αναφέρονται στα στοιχεία α), β) και γ), οι κεντρικές κτηνιατρικές αρχές κοινοποιούν στα υπόλοιπα κράτη μέλη και στην Επιτροπή κατάλογο των εγκεκριμένων κέντρων και ομάδων για την εφαρμογή των διατάξεων της παρούσας παραγράφου.»
5.
Στο άρθρο 7, η παράγραφος 2 αντικαθίσταται από το ακόλουθο κείμενο:
«2. Η απαγόρευση που προβλέπεται στην παράγραφο 1 δεν ισχύει για δέρματα και προβιές τα οποία:
α)
έχουν παραχθεί στο Ηνωμένο Βασίλειο πριν από τις 15 Ιουλίου 2007· ή
β)
πληρούν τις απαιτήσεις του σημείου 2 στοιχεία γ) ή δ) του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002· ή
γ)
έχουν παραχθεί εκτός των περιοχών που αναφέρονται στο παράρτημα I σύμφωνα με τις προϋποθέσεις που προβλέπονται στον κανονισμό (ΕΚ) αριθ. 1774/2002 και, από την είσοδό τους στις περιοχές του παραρτήματος Ι, αποθηκεύτηκαν και μεταφέρθηκαν χωριστά από δέρματα και προβιές που δεν είναι επιλέξιμα για αποστολή σύμφωνα με την παράγραφο 1· ή
δ)
έχουν παραχθεί από ζώα που σφάχτηκαν σε σφαγείο ή, στην περίπτωση των εκτρεφόμενων θηραμάτων, σφάχτηκαν σε εκμετάλλευση ή, στην περίπτωση των άγριων θηραμάτων, θανατώθηκαν για την παραγωγή κρέατος σύμφωνα με το άρθρο 2 παράγραφος 4 στοιχείο β) ή με το άρθρο 2 παράγραφος 6.
Πρέπει να γίνεται διαχωρισμός μεταξύ των κατεργασμένων και των ακατέργαστων δερμάτων και προβιών.»
6.
Στο άρθρο 8 παράγραφος 2, το στοιχείο α) αντικαθίσταται από το ακόλουθο κείμενο:
«α)
τα ζωικά προϊόντα που:
i)
έχουν υποβληθεί σε θερμική επεξεργασία:
-
μέσα σε ερμητικά σφραγισμένο περιέκτη, με τιμή Fo 3,00 ή ανώτερη· ή
-
κατά την οποία η εσωτερική θερμοκρασία του προϊόντος ανέρχεται στους 70 °C τουλάχιστον· ή
ii)
έχουν παραχθεί εκτός των περιοχών που αναφέρονται στο παράρτημα I σύμφωνα με τις προϋποθέσεις που προβλέπονται στον κανονισμό (ΕΚ) αριθ. 1774/2002 και, από την είσοδό τους στις περιοχές του παραρτήματος Ι, αποθηκεύτηκαν και μεταφέρθηκαν χωριστά από ζωικά προϊόντα που δεν είναι επιλέξιμα για αποστολή σύμφωνα με την παράγραφο 1· ή
iii)
έχουν παραχθεί από ζώα που σφάχτηκαν σε σφαγείο ή, στην περίπτωση των εκτρεφόμενων θηραμάτων, σφάχτηκαν σε εκμετάλλευση ή, στην περίπτωση των άγριων θηραμάτων, θανατώθηκαν για την παραγωγή κρέατος σύμφωνα με το άρθρο 2 παράγραφος 4 στοιχείο β) ή με το άρθρο 2 παράγραφος 6, και
-
πληρούν τις υπόλοιπες απαιτήσεις του σημείου 1 του μέρους Α του κεφαλαίου II του παραρτήματος VIII του κανονισμού (ΕΚ) αριθ. 1774/2002 και
-
αποθηκεύτηκαν και μεταφέρθηκαν χωριστά από ζωικά προϊόντα που δεν είναι επιλέξιμα για αποστολή σύμφωνα με την παράγραφο 1 του παρόντος άρθρου και με την παράγραφο 2 του άρθρου 2»
7.
Στο άρθρο 8, η παράγραφος 7 αντικαθίσταται από το ακόλουθο κείμενο:
«7. Κατά παρέκκλιση από την παράγραφο 3, στην περίπτωση των προϊόντων που αναφέρονται στην παράγραφο 2 στοιχεία θ) και ι), αρκεί να συνοδεύονται τα προϊόντα από εμπορικό παραστατικό στο οποίο να δηλώνεται ότι τα προϊόντα προορίζονται για χρήση στη διάγνωση in-vitro ή ως εργαστηριακά αντιδραστήρια, φάρμακα ή ιατροτεχνολογικά προϊόντα, με τον όρο ότι τα προϊόντα φέρουν τη σαφή επισήμανση “μόνο για χρήση στη διάγνωση in-vitro” ή “μόνο για εργαστηριακή χρήση” ή “φάρμακα” ή “ιατροτεχνολογικά προϊόντα”.»
8.
Η πρώτη πρόταση του άρθρου 9 παράγραφος 2 αντικαθίσταται από την ακόλουθη:
«2. Στην περίπτωση προϊόντων που προορίζονται για λιανική πώληση στον τελικό καταναλωτή, οι αρμόδιες αρχές του Ηνωμένου Βασιλείου μπορούν να επιτρέπουν μεικτά φορτία ζωικών προϊόντων, καθένα από τα οποία είναι επιλέξιμο για αποστολή σύμφωνα με την παρούσα απόφαση, τα οποία πρέπει να συνοδεύονται από εμπορικό έγγραφο, που είναι επικυρωμένο με επισύναψη αντιγράφου επίσημου κτηνιατρικού πιστοποιητικού που βεβαιώνει ότι:»
9.
Το άρθρο 17 αντικαθίσταται από το ακόλουθο κείμενο:
«Η παρούσα απόφαση εφαρμόζεται έως τις 31 Δεκεμβρίου 2007.
Ωστόσο, οι απαγορεύσεις αποστολής που προβλέπονται στα άρθρα 2, 3, 4, 5, 7 και 8, καθώς και οι διατάξεις των άρθρων 9 και 11 που συνδέονται με αυτές τις απαγορεύσεις και οι διατάξεις του άρθρου 14 ισχύουν έως τις 15 Δεκεμβρίου 2007.»
10.
Τα παραρτήματα I, II και III αντικαθίστανται από το κείμενο του παραρτήματος της παρούσας απόφασης.
Άρθρο 2
Ενσωμάτωση
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές έτσι ώστε να συμμορφώνονται τα μέτρα αυτά με την παρούσα απόφαση. Ενημερώνουν αμέσως την Επιτροπή σχετικά.
Άρθρο 3
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 19 Νοεμβρίου 2007.

Labels: 17
0
3
6
18